
Makói menyasszonyi ládák. Módszertani problémák egy múzeumi tárgyegyüttes feldolgozásánál

A makói József Attila Múzeum gazdag néprajzi gyűjteményében 42 darab menyasszonyi láda található. Egyedülállóan nagy gyűjtemény, amelyről a múzeum, valamint az azt fenntartó város elvárása és igénye szerint a Néprajzi Múzeum tárgykatalógusaihoz hasonló katalógust kell készítenem. A menyasszonyiláda-együttes erősen adathiányos a készítés és használat tekintetében, s ezért nagy gond, hogy hogyan lehet, lehet-e egyáltalán mindezeket az adatokat pótolni, és ezáltal a tárgyakat megszólaltatni. Ezért ebben az írásban a komplexre tervezett kutatásnak csak egy részére térek ki, s elsősorban a módszertani problémákra szeretnék összpontosítani. Elsődleges szempont tehát egy olyan kutatásmódszertani kérdéskör kidolgozásra, amely nem csak a makói múzeum, de akár más múzeumok számára is támpont lehet, ha a muzeológus ismeretlen feladattal, problémával találja szemben magát.



